Vårmarihandslekta

vårmarihand
 apeorkide

Vårmarihandslekta (Orchis) er en slekt i orkidéfamilien (Orchidaceae) med bare én art i Norge, men det er en stor slekt internasjonalt. Vårmarihandplantene har gjerne et antall blader i rosett fra basis, én stengel med en tett blomsterstand i toppen bestående av mange små, rosa til purpurfargete blomster med mørkere flekker og tegninger. Blomstringen starter med de nederste blomstene og fortsetter så å springe ut langsomt oppover, unntatt apeorkideen som starter på toppen.

Opprinnelig besto Orchis av mer enn 1300 arter, men den er blitt delt opp i flere nye slekter, for eksempel marihandslekta (Dactylorhiza) som har røtter som ser ut som lange fingre i en hånd. Narrmarihand er flyttet til slekta Anacamptis.

Navn 
Slekta har sitt navn etter gresk ὄρχις orchis som betyr «testikkel», og henspiller på de to runde, underjordiske knollene. Mange orkideer på våre breddegrader samler opplagsnæring i rotknollene og dette fører til at en vårmarihandplante (f.eks.) har to rotknoller: Den rotknollen som bygges opp gjennom innværende sommer og rotknollen fra forrige sesong som ble brukt til å gi sesongens plante næring til årets vekst. Den nye knollen er lys og frisk og ble i folketro forbundet med jomfru Marias hånd, fjorårets knoll er svart og innskrumpa og ble forbundet med Fandens hånd.

Pollinering 
Vårmarihandplantene produserer ikke nektar selv om de har nektarspore. De baserer seg på å lure til seg insekter som tolker fargesignalet blomstene innebærer som et signal om belønning (dvs. nektar). Denne strategien – narrepollinering ("deceptive pollination") – er svært utbredt i orkidefamilien; anslag på en tredel av artene er vanlig.

Taksonomi 
Artsavgrensing i vårmarihandslekta er problematisk å avgrense monofyletisk og enkelte taksa som oppfattes som arter av noen forskere oppfattes av andre som underarter, f.eks. underartene av vårmarihand. I tillegg kan de aller fleste artene hybridisere med andre arter og i noen tilfelle også med arter fra andre orkideslekter, for eksempel Ophrys og Serapias.

Medlemmene i slekten Orchis omfattet tidligere også marihandslekta (Dactylorhiza). I eldre litteratur ble alle marihandartene regnet til Orchis, men artene med forgrenet rotknoll er nå flyttet til Dactylorhiza, slik at Orchis kun omfatter arter med rund rotknoll.

Referanser

Eksterne lenker 
 

Orkidéfamilien